เงินท่วมโลกหุ้นไปไกลกว่า1,150
ดาหน้าเพิ่มเป้าหุ้นพลังงานแบงก์ตลท.หนุนมาร์เก็ตติงหุ้นอนุพันธ์
22 ก.พ. 2555

ดาหน้าเพิ่มเป้าหุ้นพลังงานแบงก์ตลท.หนุนมาร์เก็ตติงหุ้นอนุพันธ์
กรีซรอดพ้นเบี้ยวหนี้ ดันราคาสินทรัพย์เสี่ยงวิ่งแรง เงินท่วมโลกทำให้หุ้นไทยมีโอกาสไปไกล นักวิเคราะห์เพิ่มเป้าหุ้นพลังงานแบงก์
ประเทศกรีซได้รับอนุมัติวงเงินช่วยเหลือรอบสอง จำนวน 1.3 แสนล้านยูโร ตามที่ตลาดคาดการณ์ ส่งผลให้ราคาสินทรัพย์เสี่ยงทั้งน้ำมัน ทองคำ รวมถึงตลาดหุ้นทั่วโลกปรับตัวขึ้น
สำหรับหุ้นไทยเดินหน้าต่อเนื่อง ปิดที่ 1,140.39 จุด บวก 4.47 จุด มูลค่าการซื้อขายจำนวน 35,330.50 ล้านบาท จากนักลงทุนต่างชาติซื้อต่อ 3,472 ล้านบาท และซื้อตราสารหนี้อีก 4,809 ล้านบาท ทำให้เงินบาทแข็งค่า
นายพิชัย เลิศสุพงศ์กิจ ผู้ช่วยกรรมการผู้จัดการ บริษัทหลักทรัพย์ (บล.) ธนชาต กล่าวว่า แนวโน้มตลาดหุ้นไทยยังมีโอกาสขึ้นทะลุ 1,150 จุดได้ แต่พูดยากว่าจะไปไกลแค่ไหน เนื่องจากยังมีเงินไหลเข้ามาจำนวนมาก
นอกจากนี้ นักวิเคราะห์ยังมีการปรับเพิ่มประมาณการกำไรสุทธิปีนี้ และราคาเป้าหมายของหุ้นกลุ่มพลังงาน โรงกลั่น ปิโตรเคมี หลังจากราคาน้ำมันดิบที่ดูไบทะลุ 120 เหรียญสหรัฐต่อบาร์เรล นับว่าสูงมากเมื่อเทียบกับสมมติฐานราคาน้ำมันไว้ที่ 100105 เหรียญสหรัฐเท่านั้น
ด้านธนาคารพาณิชย์กำไรสุทธิก็ดีขึ้น หลังจากมีค่าใช้จ่ายในการช่วยแก้ปัญหาหนี้ของกองทุนเพื่อการฟื้นฟูและพัฒนาระบบสถาบันการเงินน้อยกว่าคาด และสินเชื่อจะโตตามแนวโน้มเศรษฐกิจในปีนี้ที่มีโอกาสขยายตัวถึง 6%
อย่างไรก็ตาม นักลงทุนต่างชาติที่เข้ามาซื้อหุ้นไทยจนถึงขณะนี้เริ่มใกล้เต็มพอร์ตแล้ว จึงต้องมีการปรับพอร์ตเลือกขายหุ้นในบางตัวเพื่อย้ายเข้าซื้อหุ้นตัวใหม่ที่ราคามีโอกาสขยับขึ้นมากกว่า โดยพิจารณาจากกระแสข่าวที่เข้ามา เช่น ช่วงนี้ราคาน้ำมันที่ปรับตัวขึ้นแรง หุ้นกลุ่มพลังงานจะมีโอกาสขึ้นมากกว่าตลาด
“ดัชนีมีโอกาสไปได้อีกจากสภาพคล่อง และอาจจะถึง 1,180 จุด แต่ผมไม่เชื่อว่าจะถึง 1,200 จุดในเร็วๆ นี้” นายพิชัย กล่าว
บล.เมย์แบงก์ กิมเอ็ง (ประเทศไทย) เปิดเผยว่า ฝ่ายวิจัยปรับเพิ่มประมาณการเศรษฐกิจปีนี้ขึ้นจาก 4% สู่ระดับ 4.8% เพื่อสะท้อนฐานการคำนวณที่ต่ำในปีก่อน โดยเบื้องต้นคาดว่าไตรมาสแรกปีนี้จะฟื้นตัว 1.1% จากระยะเดียวกันปีก่อน แต่จะต้องติดตามอีกหลายปัจจัย เช่น การฟื้นตัวของเศรษฐกิจโลก และการเสถียรภาพทางการเมืองไทย 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลท.จับมือ 20 โบรกเกอร์ จัดโครงการ “The Star Marketing 2012” และโครงการ “TFEX Top Marketing 2012” เพื่อเพิ่มศักยภาพเจ้าหน้าที่การตลาด พร้อมขยายฐานการลงทุน ทั้งหุ้นและอนุพันธ์ทั่วประเทศ
“โครงการ The Star Marketing จนในปีนี้นับเป็นปีที่ 6 โดยเจ้าหน้าที่การตลาดเหล่านี้สามารถสร้างผู้ลงทุนใหม่เฉลี่ยปีละกว่า 5 หมื่นบัญชี” นายจรัมพร กล่าว
โครงการ The Star Marketing ในปีนี้มี บล.เข้าร่วมโครงการจำนวน 20 แห่ง มาร์เก็ตติง 4,828 คน โดยผู้ที่ได้รับรางวัลสูงสุดอันดับ 1 จะได้ร่วมทัศนศึกษาดูงานสถาบันการเงิน ณ มหานครนิวยอร์ก ประเทศสหรัฐอเมริกา ซึ่งถือว่าเป็นการดูงานต่างประเทศนอกทวีปเอเชียครั้งแรก
สำหรับโครงการ TFEX Top Marketing ปีนี้มี บล.เข้าร่วม 18 แห่ง และมีโบรกเกอร์ค้าทองเข้าร่วมโครงการเป็นครั้งแรก จำนวน 2 แห่ง มาร์เก็ตติง 3,500 คน รางวัลสูงสุดคือการไปทัศนศึกษาดูงานสถาบันการเงิน ณ กรุงลอนดอน ประเทศอังกฤษ